《上孙使君》
唐代·贯休

圣主得贤臣，天地方交泰。恭惟岳精粹，多出于昭代。
君侯握文镜，独立尘埃外。王演俗容仪，崔陵小风概。
馨香拥兰雪，峻秀高嵩岱。嵇松领岁寒，庄剑无砻淬。
威棱玉霜直，匠石金槌大。诗穿明月珠，道拍安期背。
中兴鸾凤集，直道风云会。万卷似无书，三山如历块。
德乎天所纵，清矣谁堪对。有法在朝端，无尘到冠盖。
具瞻从密勿，旦夕调鼎鼐。为君整衢尊，为君戢蕃塞。
岂知吾后意，忧此毗陵最。亲手赐彤弓，苍生是繄赖。
下车邻寇散，是物冰壶内。龚遂爱廉平，次公太繁碎。
袴襦砧动地，父母歌闤闠。□雪锁戈鋋，非烟绕旌旆。
宁思子产冰，肯羡任棠薤。忽如春再来，不独天重戴。
昂藏海峤鹤，冷碧仙庭桧。物物动和气，家家有新态。
芙蓉开帟幕，锦帐无纤壒。鼓角穿冻云，恩波动耕耒。
奸回改精魄，礼教书绅带。必于尧舜日，还似房杜辈。
野人有章句，格力亦慷慨。若不入丘门，世间更谁爱。

作者简介：贯休（832～912），俗姓姜，字德隐，婺州兰溪（今浙江兰溪市游埠镇仰天田）人。唐末五代前蜀画僧、诗僧。七岁出家和安寺，日读经书千字，过目不忘。唐天复间入蜀，被前蜀主王建封为“禅月大师”，赐以紫衣。贯休能诗，诗名高节，宇内咸知。尝有句云：“一瓶一钵垂垂老，万水千山得得来，”时称“得得和尚”。有《禅月集》存世。亦擅绘画，尤其所画罗汉，更是状貌古野，绝俗超群，笔法坚劲，人物粗眉大眼，丰颊高鼻，形象夸张，所谓“梵相”。在中国绘画史上，有着很高的声誉。存世《十六罗汉图》，为其代表作。